## Odluka o načinu izračunavanja adekvatnosti kapitala i ponderirane aktive banke

### NN 32/1999 (2.4.1999.), Odluka o načinu izračunavanja adekvatnosti kapitala i ponderirane aktive banke

# HRVATSKA NARODNA BANKA

Na temelju članaka 39., 40., 68. Zakona o bankama ("Narodne novine"broj
161/98) i članka 67. stavka 1. točke 23. Zakona o Hrvatskoj narodnoj banci
("Narodne novine" broj 35/95 - pročišćeni tekst), Savjet Hrvatske narodne
banke na sjednici održanoj 26. ožujka 1999. godine, donio je

## **O D L U K U**

### **O NAČINU IZRAČUNAVANJA ADEKVATNOSTI KAPITALA I PONDERIRANE AKTIVE BANKE**

OPĆE ODREDBE

I.

Ova Odluka određuje kriterije i način izračunavanja adekvatnosti kapitala
banke i ponderirane aktive.

NAČIN IZRAČUNAVANJA ADEKVATNOSTI KAPITALA

II.

Adekvatnost kapitala banke izražava se stopom koja se dobije tako da
se jamstveni kapital banke, izračunat prema Odluci o načinu izračunavanja
kapitala banke podijeli s ukupnom ponderiranom aktivom banke, izračunatom
prema točki V. ove Odluke, te rezultat pomnoži s faktorom 100.

III.

Adekvatnost temeljnog kapitala banke izražava se stopom koja se dobije
tako da se temeljni kapital banke, izračunat prema Odluci o načinu izračunavanja
kapitala banke, podijeli s ukupnom ponderiranom aktivom banke, izračunatom
prema točki V. ove Odluke, te rezultat pomnoži s faktorom 100.

PROPISANA VISINA ADEKVATNOSTI KAPITALA

IV.

Banka mora, u skladu s odredbama članka 39. Zakona o bankama, opseg
svog poslovanja usklađivati tako da adekvatnost kapitala, izračunata u
skladu s točkom II. ove Odluke, iznosi najmanje 10 posto.

SASTAVNI DIJELOVI I NAČIN IZRAČUNAVANJA UKUPNE PONDERIRANE AKTIVE
BANKE

V.

Ukupna ponderirana aktiva je zbroj pozicija bilančne aktive, izračunate
prema točki VI. ove Odluke i izvanbilančnih rizičnih stavki izračunatih
prema točki VII. ove Odluke, umanjen za stavke iz točke VIII. ove Odluke.

VI.

Bilančna aktiva koja se uključuje u ponderiranu aktivu, jest zbroj neto
aktivnih bilančnih stavki (nominalni iznosi pojedinačnih stavki umanjeni
za posebne rezerve za identificirane gubitke iz tih stavki) raspoređenih
u skupine i pomnoženih sa sljedećim ponderima:

*Ponder 0% za:*

1. novčanice i kovanice (domaće i strane) i plemenite kovine;

2. potraživanja od Hrvatske narodne banke i središnjih banaka država
članica OECD-a i potraživanja osigurana bezuvjetnim garancijama ili vrijednosnim
papirima Hrvatske narodne banke i središnjih banaka država članica OECD-a;

3. potraživanja od Republike Hrvatske i potraživanja osigurana bezuvjetnim
garancijama ili drugim jamstvima ili vrijednosnim papirima Republike Hrvatske
s preostalim rokom dospijeća do tri godine;

4. potraživanja od država članica OECD-a i potraživanja osigurana bezuvjetnim
garancijama ili vrijednosnim papirima država članica OECD-a s preostalim
rokom dospijeća do tri godine;

5. potraživanja pokrivena depozitima do visine depozita.

*Ponder 20% za:*

1. potraživanja od Republike Hrvatske i potraživanja osigurana bezuvjetnim
garancijama ili drugim jamstvima ili vrijednosnim papirima Republike Hrvatske
s preostalim rokom dospijeća preko tri godine;

2. potraživanja od država članica OECD-a i potraživanja osigurana bezuvjetnim
garancijama ili vrijednosnim papirima država članica OECD-a s preostalim
rokom dospijeća preko tri godine;

3. potraživanja za koja je uvjetovanu garanciju ili jamstvo izdala Republika
Hrvatska, Hrvatska narodna banka, država članica OECD-a ili središnja banka
države članice OECD-a;

4. potraživanja od međunarodnih financijskih ustanova i potraživanja
osigurana vrijednosnim papirima ili drugim jamstvima međunarodnih financijskih
ustanova;

5. sredstva u inozemnim valutama na tekućim računima kod inozemnih banaka
koje imaju primjeren stupanj kreditne sposobnosti;

6. oročeni depoziti u inozemnim valutama kod inozemnih banaka koje imaju
primjereni stupanj kreditne sposobnosti;

7. ostala potraživanja od inozemnih i domaćih banaka koje imaju primjereni
stupanj kreditne sposobnosti, te potraživanja osigurana garancijama ili
jamstvima tih banaka.

Hrvatska narodna banka će primjereni stupanj kreditne sposobnosti za
20 postotni ponder potanje definirati u uputi za provođenje ove Odluke.

*Ponder 50% za:*

1. potraživanja od domaćih banaka i banaka iz država članica OECD-a
te potraživanja osigurana garancijama ili jamstvima tih banaka;

2. potraživanja osigurana primjerenim osiguranjem putem zaloga imovine
dužnika u Republici Hrvatskoj u skladu s točkom XX. Odluke o raspoređivanju
plasmana i izvanbilančnih rizičnih stavki i utvrđivanju izloženosti banke;

*Ponder 75% za:*

1. potraživanja od poduzeća u državnom vlasništvu čiji se gubici pokrivaju
iz državnog proračuna.

*Ponder 100% za:*

1. potraživanja bez pokrića depozitom odnosno bez osiguranja primjerenim
zalogom imovine;

2. materijalna imovina;

3. ulaganja u vrijednosne papire drugih banaka koji se ne uključuju
u njihov jamstveni kapital;

4. sva ostala bilančna aktiva.

VII.

Izvanbilančne rizične stavke uključuju se u ukupnu ponderiranu aktivu
tako da se umanje za formirane posebne rezerve za identificirane gubitke
i pomnože s odgovarajućim konverzijskim faktorom. Tako dobiveni konvertirani
iznos množi se još s ponderima za bilančna potraživanja iz točke VI. ove
Odluke.

Konverzijski faktori su sljedeći:

*Konverzijski faktor 0% za:*

1. neiskorištene, bezuvjetno opozive okvirne kredite s ugovorenim rokom
dospijeća do jedne godine i opozive akreditive;

2. garancije i druga jamstva pokrivena garancijama i drugim jamstvima
Republike Hrvatske;

3. akreditive, garancije i druga jamstva pokrivena depozitima kod izdavajuće
banke.

*Konverzijski faktor 20% za:*

1. neiskorištene okvirne kredite s ugovorenim rokom dospijeća do jedne
godine;

2. kratkoročne neopozive dokumentarne akreditive i potvrđene dokumentarne
akreditive.

*Konverzijski faktor 50% za:*

1. neiskorištene okvirne kredite s ugovorenim rokom dospijeća dužim
od jedne godine;

2. činidbene garancije i druge potencijalne obveze koje služe pokriću
neispunjavanja financijskih obveza od strane trećih stranaka.

*Konverzijski faktor 100% za:*

1. sve ostale izvanbilančne rizične stavke.

VIII.

U ukupnu ponderiranu aktivu ne uključuju se sljedeće stavke:

1. nematerijalna imovina u obliku goodwilla, licenci, patenata i zaštitnih
znakova;

2. potraživanja i potencijalne obveze osigurane vlastitim običnim i
povlaštenim dionicama banke;

3. kredit kojim su kupljene dionice banke;

4. potraživanja i potencijalne obveze osigurane hibridnim ili podređenim
instrumentima do iznosa do kojeg se ti instrumenti uključuju u dopunski
kapital;

5. ulaganja banke u dionice i druge financijske instrumente koji se
uključuju u jamstveni kapital druge banke;

6. potraživanja od pravnih osoba i potencijalne obveze prema pravnim
osobama nad kojima banka ima izravno ili neizravno potpuno ili većinsko
vlasništvo, ako su ta potraživanja ili te potencijalne obveze uspostavljene
uz uvjete koji su povoljniji od uobičajenih uvjeta banke ili povoljniji
od uvjeta na financijskim tržištima za usporedive poslove ili ako uvjeti
ne odgovaraju načelima sigurnog i stabilnog bankovnog poslovanja;

7. potraživanja od pravnih osoba i potencijalne obveze prema pravnim
osobama nad kojima izravno ili neizravno, potpuno ili većinsko vlasništvo
imaju osobe iz članka 46. stavka 1., 2., 3. i 4. Zakona o bankama, ako
su ta potraživanja ili te potencijalne obveze uspostavljene uz uvjete koji
su povoljniji od uobičajenih uvjeta banke, ili povoljniji od uvjeta na
financijskim tržištima za usporedive poslove, ili ako uvjeti ne odgovaraju
načelima sigurnog i stabilnog bankovnog poslovanja;

8. potraživanja od i potencijalne obveze prema osobama iz članka 46.
stavka 1., 2., 3. i 4. Zakona o bankama, neovisno o tome jesu li im odobrene
kao trgovcima pojedincima ili fizičkim osobama, ako su ta potraživanja
ili te potencijalne obveze uspostavljene uz uvjete koji su povoljniji od
uobičajenih uvjeta banke, ili povoljniji od uvjeta na financijskim tržištima
za usporedive poslove, ili ako uvjeti ne odgovaraju načelima sigurnog i
stabilnog bankovnog poslovanja;

9. potraživanja i potencijalne obveze osigurane dionicama drugih banaka
koje ne kotiraju na službenim burzama.

Stavke koje predstavljaju unutargrupne transakcije ne odbijaju se od
bruto jamstvenog kapitala u konsolidiranom financijskom izvještaju.

PROVOĐENJE OVE ODLUKE I IZVJEŠĆIVANJE HRVATSKE NARODNE BANKE

IX.

Banke sastavljaju izvješća propisana ovom Odlukom na nekonsolidiranoj
i na konsolidiranoj osnovi.

U slučaju da grupu, pored banaka i stambenih štedionica, čine i druga
trgovačka društva, konsolidirana financijska izvješća sastavljaju se samo
za banke i stambene štedionice.

Banke sastavljaju nekonsolidirana izvješća o provođenju ove Odluke tromjesečno
u tijeku godine, prema stanju na dan:

31. ožujka i dostavljaju Hrvatskoj narodnoj banci do 30. travnja;

30. lipnja i dostavljaju Hrvatskoj narodnoj banci do 31. srpnja;

30. rujna i dostavljaju Hrvatskoj narodnoj banci do 31. listopada.

Privremeno izvješće prema stanju na dan 31. prosinca banke dostavljaju
Hrvatskoj narodnoj banci najkasnije do 31. siječnja sljedeće godine, a
izvješće izrađeno na temelju revidiranog i usvojenog godišnjeg nekonsolidiranog
izvješća najkasnije u roku od šest mjeseci po završetku poslovne godine.

Konsolidirani financijski izvještaj, temeljem ove Odluke, sastavlja
se sa stanjem na dan 31. prosinca te dostavlja Hrvatskoj narodnoj banci
najkasnije u roku od šest mjeseci po završetku poslovne godine.

Hrvatska narodna banka propisuje uputu i obrasce za sastavljanje izvješća.

PRIJELAZNE I ZAVRŠNE ODREDBE

X.

Banka sastavlja, prema posebnom zahtjevu Hrvatske narodne banke, izvještaje
i prema stanju na dan koji nije propisan u točki IX. ove Odluke i u roku
koji odredi Hrvatska narodna banka.

XI.

Prve izvještaje iz točke IX. ove Odluke banke sastavljaju prema stanju
na dan 30. lipnja 1999. godine i dostavljaju Hrvatskoj narodnoj banci do
31. srpnja 1999. godine.

XII.

Pod pojmom banke u ovoj Odluci podrazumijevaju se i štedionice do rokova
utvrđenih u članku 119. Zakona o bankama.

XIII.

Pod pojmom dionice u ovoj Odluci podrazumijevaju se i poslovni udjeli
do rokova utvrđenih u članku 109. Zakona o bankama.

XIV.

Danom početka primjene ove Odluke prestaje važiti Odluka o načinu izračunavanja
adekvatnosti kapitala i ponderirane rizične aktive banaka i štedionica
( "Narodne novine" br. 30/97, 134/97 i 88/98).

XV.

Ova Odluka stupa na snagu danom objave u "Narodnim novinama", a primjenjuje
se od 1. travnja 1999. godine.

O.br. 484/99.
Zagreb, 26. ožujka 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 32/1999-647